GREEN ทุ่ม 77 ลบ. ซื้อโซลาร์รูฟท็อปในจ.ลพบุรี 1 MW
GREEN ทุ่ม 77 ลบ. ซื้อโซลาร์รูฟท็อปในจ.ลพบุรี 1 MW คาดสร้างรายได้-กำไรในระยะยาว
1 ก.ย. 2560

บริษัท กรีน รีซอร์สเซส จำกัด (มหาชน) หรือ GREEN เปิดเผยว่า บริษัทได้เข้าซื้อโรงไฟฟ้าพลังงานแสงอาทิตย์ชนิดติดตั้งบนหลังคา (โซลาร์รูฟท็อป) ตั้งอยู่ที่ อ. พัฒนานิคม จ. ลพบุรี ผลิตไฟฟ้าจากพลังงานแสงอาทิตย์ด้วยวิธี Photovoltaic PV Technology ขนาดกำลังการผลิตราว 1 เมกะวัตต์ (MW)  มูลค่า 77 ล้านบาท
โดยโครงการดังกล่าวจ่ายไฟฟ้าเชิงพาณิชย์ (COD) ให้กับการไฟฟ้าส่วนภูมิภาค (กฟภ.) แล้ว ซึ่งการลงทุนครั้งนี้จะมีส่วนช่วยสร้างรายได้และผลกำไรที่แน่นอนให้แก่บริษัทในระยะยาว
ทั้งนี้ การดำเนินการดังกล่าวเป็นไปตามมติที่ประชุมคณะกรรมการบริษัทเมื่อวันที่ 11 ส.ค.60 อนุมัติการเข้าลงทุนในธุรกิจพลังงานโดยการซื้อสินทรัพย์ที่เกี่ยวข้องกับโครงการโรงไฟฟ้าพลังงานแสงอาทิตย์ชนิดติดตั้งบนหลังคาดังกล่าว
สำหรับพื้นที่ติดตั้งของโครงการ มีขนาด  4,134 ตารางวา หรือคิดเป็น 10 ไร่ 1 งาน 34 ตารางวา มีสัญญาซื้อขายไฟฟ้ากับกฟภ. ในอัตรารับซื้อ Feed-in-Tariff (FiT) 6.16 บาท/หน่วย คงที่ตลอดอายุสัญญา 25 ปี สิ้นสุดวันที่ 30 ธ.ค.2581
โดย ณ วันที่ 31 ส.ค.2560 มีสัญญาคงเหลือ 21 ปี 4 เดือน ขณะที่โครงการได้รับบัตรส่งเสริมการลงทุน (BOI) โดยได้รับยกเว้นภาษีเงินได้นิติบุคคล 8 ปี (ปี 59-66)
ส่วนแหล่งเงินที่จะใช้ลงทุนครั้งนี้จะมาจากเงินทุนหมุนเวียนของบริษัท โดยการลงทุนครั้งนี้จะมีส่วนช่วยสร้างรายได้และผลกำไรที่แน่นอนให้แก่บริษัทในระยะยาว ซึ่งส่งผลดีต่อผลการดำเนินงานของบริษัท
อีกทั้งเป็นการขยายขอบเขตงานในกลุ่มธุรกิจเพื่อกระจายความเสี่ยงทางธุรกิจให้มีความหลากหลายและครอบคลุมวัตถุประสงค์ของการเพิ่มทุนของบริษัทให้มากที่สุด